የአባይ  ተፋሰስ አገራት ፍትሃዊና ምክንያታዊ በሆነ መልኩ የአባይ ውሃን ለመጠቀም መተማመን እየፈጠሩ ይገኛሉ
– ሦስቱ የአባይ ተፋሰስ አገራት ኢትዮጵያ፤ ሱዳንና ግብጽ የአባይ ወንዝን ፍትሃዊና ምክንያታዊ በሆነ መልኩ ለመጠቀም የሚያስችል መተማመን እየፈጠሩ እንደሚገኙ በውሃ ፖለቲካ ጥናት ያደረጉ ሙሁር ገለጹ ። የውሃ ፖለቲካ ተመራማሪ የሆኑት አቶ ዘሪሁን አበበ ይግዛው ለዋልታ እንደገለጹት በተለይም ሦስቱ የአባይ ተፋሰስ አገራት የሆኑት ኢትዮጵያ ፤ ሱዳንና ግብጽ በመሪዎቻቸው አማካኝነት  የአባይ ወንዝን በፍትሃዊነትና በምክንያታዊነት ለመጠቀም በመርህ ደረጃ መስማማታቸው አገራቱ የመተማመን መንፈስን ማጎልበታቸውን የሚመላክት መሆኑን ተናግረዋል።ኢትዮጵያ የድንበር ተሻጋሪ ወንዞቿን ትብብርን መሠረት ባደረገ መልኩ የመጠቀም ፍላጎት እንደላት ለሌሎች አገራት በተግባር እያሳየች ትገኛለች ያሉት አቶ ዘሪሁን የታላቁ ህዳሴ ግድብ ምንም አይነት ጉዳት እንደማያደርስና ዓለም አቀፉ ደረጃውን የጠበቀ መሆኑን ማንም ሳይነግራት የዓለም አቀፍ የባለሙያዎች ቡድንን በመቀጠር ጭምር አረገግጣለች ብለዋል።ኢትዮጵያ እያስመዘገበች ባለው ተከታታይ የኢኮኖሚ ዕድገት ምክንያት ዲፕሎማሲያዊ ተጽዕኖ የመፍጠርና ተሰሚነቷ እጅጉን አድጓል ያሉት አቶ ዘሪሁን ቀደም ሲል ግብጽና ሱዳን በብቸኝነት የያዙትን የአባይ ወንዝ ተጠቃሚነትን ኢትዮጵያ ወደ አገራት የተቀናጀ ልማት እንዲቀየር ብርቱ ጥረት እያካሄደች መሆኑን አብራርተዋል ።በሦስቱ አገራት መካከል የሚካሄደው የህዝብ ዲፕሎማሲ ግንኙነት ከአባይ ተፋሰስ የጋራ  ተጠቃሚነት ባሻገር የአገራቱን ትብብር ወደ ላቀ ቀጠናዊ የኢኮኖሚያዊና ማህበራዊ ውህደት የሚያሸጋገር መሆኑን የጠቆሙት አቶ ዘሪሁን ከተለያዩ የህብረተሰብ ክፍሎች የተውጣጡት የሦስቱ አገራት አባላት ታሪካዊ የባህል ግንኙነቱን  እያጠናከሩት ይገኛሉ ብለዋል።ኢትዮጵያ ፤ ሱዳንና ግብጽ እኤአ በመጋቢት 23 2015 በታላቁ ህዳሴ ግድብ ጉዳይናየአባይ ወንዘ አጠቃቀም ዙሪያ በአሥር የመርህ ነጥቦች ላይ መስማማታቸው ይታወሳል ። በኢትዮጵያ ከ70 በመቶ በላይ የሚሆኑት ወንዞች የሚገኙት በአባይ ተፋሰስ ውስጥ ሲሆን በተፋሰሱ አካባቢ  ከ40ሚሊዮን በላይ  ህዝብ የሚኖር መሆኑንና ከተፋሰሱ በአጠቃላይ 30ሺ ሜጋ ዋት በላይ የኤሌክትሪክ ኃይል የማመንጨት ዕምቅ አቅም መኖሩ ጥናቶች ያመለክታሉ።   